ΚΑΝΟΝΙΣΜΟΣ (ΕΚ) αριθ. 900/1999 ΤΟΥ ΣΥΜΒΟΥΛΙΟΥ

της 29ης Απριλίου 1999

σχετικά με την απαγόρευση πώλησης και προμήθειας πετρελαίου και ορισμένων προϊόντων πετρελαίου στην Ομοσπονδιακή Δημοκρατία της Γιουγκοσλαβίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 228 Α,

την κοινή θέση 1999/273/ΚΕΠΠΑ, της 23ης Απριλίου 1999, η οποία καθορίστηκε από το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση, σχετικά με την απαγόρευση προμήθειας και πώλησης πετρελαίου και προϊόντων πετρελαίου στην Ομοσπονδιακή Δημοκρατία της Γιουγκοσλαβίας (ΟΔΓ)(1),

την πρόταση της Επιτροπής,

Εκτιμώντας:

(1) ότι η κυβέρνηση της Ομοσπονδιακής Δημοκρατίας της Γιουγκοσλαβίας (ΟΔΓ) εξακολουθεί να παραβιάζει τα ψηφίσματα του Συμβουλίου Ασφαλείας των Ηνωμένων Εθνών και να ασκεί ακραίες και εγκληματικές ανεύθυνες πολιτικές, περιλαμβανομένης της καταστολής κατά των ίδιων της των πολιτών, πράγμα που αποτελεί σοβαρή παραβίαση των δικαιωμάτων του ανθρώπου και του διεθνούς ανθρωπιστικού δικαίου·

(2) ότι η απαγόρευση πώλησης, προμήθειας ή εξαγωγής πετρελαίου και προϊόντων πετρελαίου στην ΟΔΓ εμπίπτει στο πεδίο εφαρμογής της συνθήκης για την ίδρυση της Ευρωπαϊκής Κοινότητας·

(3) ότι, συνεπώς, με σκοπό ιδίως την αποφυγή στρέβλωσης του ανταγωνισμού, η κοινοτική νομοθεσία είναι απαραίτητη για την υλοποίηση αυτής της απαγόρευσης όσον αφορά το έδαφος της Κοινότητας· ότι το έδαφος αυτό θεωρείται ότι περιλαμβάνει, για τους σκοπούς του παρόντος κανονισμού, τα εδάφη των κρατών μελών στα οποία εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που θέτει η εν λόγω συνθήκη·

(4) ότι πρέπει τα κράτη μέλη και η Επιτροπή να ενημερώνονται αμοιβαία για τα μέτρα που λαμβάνονται δυνάμει του παρόντος κανονισμού και να κοινοποιούν μεταξύ τους άλλες σχετικές πληροφορίες που διαθέτουν σχετικά με τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύεται η ενσυνείδητη και εκ προθέσεως:

α) άμεση ή έμμεση πώληση, προμήθεια ή εξαγωγή πετρελαίου και των προϊόντων πετρελαίου που απαριθμούνται στο παράρτημα του παρόντος κανονισμού, ανεξάρτητα από το εάν αυτά είναι καταγωγής Κοινότητας ή όχι, σε οποιοδήποτε πρόσωπο ή φορέα στην ΟΔΓ ή σε οποιοδήποτε πρόσωπο ή φορέα για τους σκοπούς οποιασδήποτε επιχείρησης που διεξάγεται στο, ή από το, έδαφος της ΟΔΓ·

β) αποστολή των προϊόντων που αναφέρονται στο στοιχείο α) στο έδαφος της ΟΔΓ·

γ) συμμετοχή σε δραστηριότητες το αντικείμενο ή το αποτέλεσμα των οποίων είναι η προώθηση των συναλλαγών ή δραστηριοτήτων που αναφέρονται στα στοιχεία α) και β).

Άρθρο 2

1. Παρά τις διατάξεις του άρθρου 1, οι αρμόδιες αρχές δύνανται να επιτρέπουν:

α) την πώληση, προμήθεια ή εξαγωγή των προϊόντων που απαριθμούνται στο παράρτημα, με σκοπό να χρησιμοποιούνται από τις διπλωματικές και προξενικές αποστολές των κρατών μελών στην ΟΔΓ, καθώς και από διεθνή στρατιωτική ειρηνευτική παρουσία·

β) την, σε κατά περίπτωση βάση, και με την επιφύλαξη της διαδικασίας διαβούλευσης της παραγράφου 2, πώληση, προμήθεια ή εξαγωγή των προϊόντων που απαριθμούνται στο παράρτημα, εάν παρασχεθούν πειστικά αποδεικτικά στοιχεία στις εν λόγω αρχές ότι η πώληση, η προμήθεια ή η εξαγωγή εξυπηρετεί αυστηρά ανθρωπιστικούς σκοπούς.

2. Οι αρμόδιες αρχές κράτους μέλους που προτίθενται να επιτρέψουν πώληση, προμήθεια ή εξαγωγή σύμφωνα με την παράγραφο 1 στοιχείο β), κοινοποιούν στις αρμόδιες αρχές των άλλων κρατών μελών και στην Επιτροπή, τους λόγους για τους οποίους προτίθενται να επιστρέψουν την εν λόγω πώληση, προμήθεια ή εξαγωγή.

Εάν, εντός μίας εργάσιμης ημέρας από την παραλαβή της προαναφερθείσας κοινοποίησης, ένα κράτος μέλος ή η Επιτροπή κοινοποιήσουν στα άλλα κράτη μέλη ή στην Επιτροπή πειστικά αποδεικτικά στοιχεία ότι η εν λόγω πώληση, προμήθεια ή εξαγωγή δεν εξυπηρετεί τους προαναφερθέντες ανθρωπιστικούς σκοπούς, η Επιτροπή συγκαλεί, εντός μίας εργάσιμης ημέρας από την εν λόγω κοινοποίηση, συνάντηση με τα κράτη μέλη προκειμένου αυτά να ενημερωθούν σχετικά.

Το κράτος μέλος που προτίθεται να επιτρέψει την πώληση, την προμήθεια ή την εξαγωγή θα λάβει απόφαση σχετικά με αυτήν την άδεια μόνον εάν δεν υπάρχουν αντιρρήσεις ή μετά τις διαβουλεύσεις στη συνάντηση που συγκαλεί η Επιτροπή σχετικά με τα πειστικά αποδεικτικά στοιχεία. Σε περίπτωση που δοθεί άδεια, το αφορώμενο κράτος μέλος κοινοποιεί στα άλλα κράτη μέλη και στην Επιτροπή τους λόγους στους οποίους βασίστηκε η απόφασή του να χορηγήσει άδεια.

Άρθρο 3

Οι διατάξεις του άρθρου 1 δεν εφαρμόζονται στις πωλήσεις, προμήθειες ή εξαγωγές προς τις δυνάμεις στις οποίες συμμετέχουν τα κράτη μέλη και οι οποίες πραγματοποιούν επιχειρήσεις στην ΟΔΓ.

Άρθρο 4

Κάθε κράτος μέλος καθορίζει τις κυρώσεις που θα πρέπει να επιβάλλονται στις περιπτώσεις παραβίασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.

Μέχρι να εκδοθεί, όπου απαιτείται, οιαδήποτε σχετική νομοθεσία, οι κυρώσεις που θα πρέπει να επιβάλλονται στις περιπτώσεις παραβίασης των διατάξεων του παρόντος κανονισμού, θε πρέπει οι κυρώσεις που καθορίζονται από τα κράτη μέλη σύμφωνα με το άρθρο 5 του κανονισμού (ΕΚ) αριθ. 926/98 του Συμβουλίου, της 27ης Απριλίου 1998, σχετικά με τη μείωση ορισμένων οικονομικών σχέσεων με την Ομοσπονδιακή Δημοκρατία της Γιουγκοσλαβίας(2).

Άρθρο 5

Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνονται βάσει του παρόντος κανονισμού και παρέχουν αμοιβαία άλλες σχετικές πληροφορίες που διαθέτουν σχετικά με τον παρόντα κανονισμό, όπως παραβιάσεις ή προβλήματα κατά την εκτέλεση των παραμέτρων ή αποφάσεις που εκδίδουν τα εθνικά δικαστήρια.

Άρθρο 6

Η Επιτροπή καταρτίζει τον κατάλογο των αρμόδιων αρχών για τις οποίες γίνεται λόγος στο άρθρο 2, βάσει σχετικών πληροφοριών που θα λάβει από τα κράτη μέλη. Η Επιτροπή δημοσιεύει τον εν λόγω κατάλογο και τυχόν τροποποιήσεις του στην Επίσημη Εφημερίδα των Ευρωπαϊκών Κοινοτήτων.

Άρθρο 7

Ο παρών κανονισμός εφαρμόζεται στο έδαφος της Κοινότητας, περιλαμβανομένου του εναέριου χώρου της και των αεροσκαφών ή των πλοίων που υπάγονται στη δικαιοδοσία κράτους μέλους, καθώς και σε κάθε υπήκοο κράτους μέλους οπουδήποτε και αν βρίσκεται και σε κάθε φορέα που έχει συσταθεί ή δημιουργηθεί βάσει της νομοθεσίας κράτους μέλους.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 29 Απριλίου 1999.

Για το Συμβούλιο

Ο Πρόεδρος

W. MÜLLER

(1) ΕΕ L 108 της 27.4.1999, σ. 1.

(2) ΕΕ L 130 της 1.5.1998, σ. 1.

ΠΑΡΑΡΤΗΜΑ

Πετρέλαιο και προϊόντα πετρελαίου που αναφέρονται στο άρθρο 1

>ΘΕΣΗ ΠΙΝΑΚΑ>